CELEX: 
Language: hr
Date: 2021-03-03 00:00:00
Title: UREDBA KOMISIJE (EU) .../... o izmjeni prilogâ Uredbi (EZ) br. 852/2004 Europskog parlamenta i Vijeća o higijeni hrane u pogledu upravljanja alergenima u hrani, preraspodjele hrane i kulture sigurnosti hrane

UREDBA KOMISIJE (EU) .../...
            
            
               оd 3.3.2021.
            
            
               o izmjeni prilogâ Uredbi (EZ) br. 852/2004 Europskog parlamenta i Vijeća o higijeni hrane u pogledu upravljanja alergenima u hrani, preraspodjele hrane i kulture sigurnosti hrane
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane
                  1
               , a posebno njezin članak 13. stavak 1. točke (c) i (d),
            
            
               budući da:
            
            
               (1)Uredbom (EZ) br. 852/2004 utvrđena su opća pravila o higijeni hrane za subjekte u poslovanju s hranom uzimajući u obzir načelo da je potrebno osigurati sigurnost hrane kroz cijeli prehrambeni lanac počevši od primarne proizvodnje. Subjekti u poslovanju s hranom stoga se moraju pridržavati općih odredaba o higijeni utvrđenih u prilozima I. i II. toj uredbi. 
            
            
               (2)Europska agencija za sigurnost hrane („Agencija”) objavila je 30. listopada 2014. svoje ažurirane znanstvene savjete o procjeni alergena u hrani i sastojcima hrane za potrebe označivanja
                  2
               , navodeći da se procjenjuje da su alergije na hranu prisutne kod 3–4 % populacije, kako kod odraslih osoba tako i kod djece. Agencija je zaključila da alergije na hranu pogađaju relativno mali udio stanovništva, ali alergijska reakcija može biti teška, čak i potencijalno smrtonosna, i sve je očitije da osobe pogođene alergijama ili intolerancijama na hranu imaju znatno smanjenu kvalitetu života.
            
            
               (3)U rujnu 2020. Komisija za Codex Alimentarius donijela je kodeks prakse o upravljanju alergenima u hrani namijenjen subjektima u poslovanju s hranom (CXC 80-2020) i preporuke o ublažavanju alergena u hrani usklađenim pristupom u prehrambenom lancu na temelju općih zahtjeva higijene. 
            
            
               (4)Uzimajući u obzir donošenje globalnog standarda CXC 80-2020 i očekivanja potrošača i trgovinskih partnera da hrana proizvedena u EU-u bude u skladu barem s tim globalnim standardom, potrebno je uvesti zahtjeve u pogledu uvođenja dobrih higijenskih praksi kako bi se spriječila ili ograničila prisutnost tvari koje uzrokuju alergije ili intolerancije, na koje se upućuje u Prilogu II. Uredbi (EU) br. 1169/2011, u opremi, prijevoznim sredstvima i/ili spremnicima koji se upotrebljavaju pri berbi, prijevozu ili skladištenju hrane. Budući da do kontaminacije hrane može doći i na razini primarne proizvodnje i u fazama nakon te proizvodnje, trebalo bi izmijeniti i Prilog I. i Prilog II. Uredbi (EZ) br. 852/2004.
            
            
               (5)Strategija „od polja do stola” za pravedan, zdrav i ekološki prihvatljiv prehrambeni sustav koju je donijela Komisija ključna je komponenta inicijative europski zeleni plan. Jedan od ciljeva strategije „od polja do stola” je i smanjenje rasipanja hrane, koje će pridonijeti i postizanju kružnog gospodarstva. Preraspodjelom viškova hrane za prehranu ljudi, osobito putem donacija hrane, osigurava se najveća vrijednost pri upotrebi prehrambenih resursa i sprečava rasipanje hrane. 
            
            
               (6)Agencija je 27. rujna 2018. donijela drugo znanstveno mišljenje o pristupima o analizi opasnosti za određene male maloprodajne objekte i donacije hrane
                  3
               . U tom mišljenju navodi se da donacije hrane sa sobom nose nekoliko novih izazova u pogledu sigurnosti hrane na razini maloprodaje i stoga se preporučuje nekoliko dodatnih općih zahtjeva higijene. Stoga je potrebno utvrditi određene zahtjeve kako bi se promicala i olakšala preraspodjela hrane te istodobno zajamčila sigurnost te hrane za potrošače.  
            
            
               (7)U rujnu 2020. Komisija za Codex Alimentarius donijela je reviziju svojih globalnih standarda o općim načelima higijene hrane (engl. General Principles of Food Hygiene, CXC 1-1969). U revidiranom dokumentu CXC 1-1969 uvodi se pojam „kulture sigurnosti hrane” kao opće načelo. Kultura sigurnosti hrane povećava sigurnost hrane poboljšanjem informiranosti i ponašanja zaposlenika u objektima za poslovanje s hranom. Takav učinak na sigurnost hrane dokazan je u nekoliko znanstvenih publikacija.
            
            
               (8)Uzimajući u obzir reviziju globalnog standarda i očekivanja potrošača i trgovinskih partnera da hrana proizvedena u EU-u bude u skladu barem s tim globalnim standardom, u Uredbu (EZ) br. 852/2004 potrebno je uključiti opće zahtjeve u pogledu sigurnosti hrane. 
            
            
               (9)Uredba (EZ) br. 852/2004 trebala bi se na odgovarajući način izmijeniti.
            
            
               (10)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
            
               DONIJELA JE OVU UREDBU:
            
         
         
            
               Članak 1.
            
            
               Prilozi I. i II. Uredbi (EZ) br. 852/2004 mijenjaju se u skladu s Prilogom ovoj Uredbi.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 3.3.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
               
            
         
         
            
                  
                     (1)
                  
                        SL L 139, 30.4.2004., str. 1.
               
               
                  
                     (2)
                  
                        
                  http://www.efsa.europa.eu/sites/default/files/consultation/140523.pdf
                   
               
               
                  
                     (3)
                  
                        EFSA Journal 2018; 16(11):5432
               
            
      
    ---documentbreak--- 
      
         
         
            
               PRILOG 
            
            
               (1)Prilog I. Uredbi (EZ) br. 852/2004 mijenja se kako slijedi:
            
            
               U dijelu A odjeljku II. umeće se sljedeća točka 5.a:
            
            
               „5.a Oprema, prijevozna sredstva i/ili spremnici koji se upotrebljavaju pri berbi, prijevozu ili skladištenju jedne od tvari ili proizvoda koji uzrokuju alergije ili intolerancije navedenih u Prilogu II. Uredbi (EU) br. 1169/2011 ne smiju se upotrebljavati za berbu, prijevoz ili skladištenje bilo koje hrane koja ne sadržava tu tvar ili proizvod, osim ako su ta oprema, prijevozna sredstva i/ili spremnici očišćeni i ako je pregledom utvrđeno da nema nikakvih vidljivih ostataka te tvari ili proizvoda.”
            
            
               (2)Prilog II. Uredbi (EZ) br. 852/2004 mijenja se kako slijedi:
            
            
               (a)Uvod se zamjenjuje sljedećim:
            
            
               „UVOD
            
            
               Poglavlja V., V.a, VI., VII., VIII., IX., X., XI., XI.a i XII. primjenjuju se na sve faze proizvodnje, prerade i distribucije hrane. Ostala poglavlja primjenjuju se kako slijedi:
            
            
               –poglavlje I. primjenjuje se na sve prostorije u kojima se posluje s hranom, isključujući prostorije na koje se primjenjuje poglavlje III.;
            
            
               –poglavlje II. primjenjuje se na sve prostorije u kojima se hrana priprema, obrađuje ili prerađuje, isključujući prostorije u kojima se hrana konzumira i prostorije na koje se primjenjuje poglavlje III.;
            
            
               –poglavlje III. primjenjuje se na one prostorije koje su navedene u naslovu tog poglavlja;
            
            
               –poglavlje IV. primjenjuje se na sve oblike prijevoza.”
            
            
               (b)Nakon poglavlja V. umeće se sljedeće poglavlje V.a:
            
            
               „POGLAVLJE V.a
            
            
               Preraspodjela hrane 
            
            
               Subjekti u poslovanju s hranom mogu preraspodjeljivati hranu za potrebe doniranja hrane pod sljedećim uvjetima:
            
            
               (1)subjekti u poslovanju s hranom rutinski provjeravaju da hrana za koju su odgovorni nije štetna za zdravlje i da je prikladna za prehranu ljudi u skladu s člankom 14. stavkom 2. Uredbe (EZ) br. 178/2002
                  1
               . Ako je rezultat provedene provjere zadovoljavajući, subjekti u poslovanju s hranom mogu je preraspodijeliti u skladu s točkom (2):
            
            
               –ako je riječ o hrani na koju se u skladu s člankom 24. Uredbe (EU) br. 1169/2011 primjenjuje navođenje „upotrijebiti do” datuma, prije tog datuma;
            
            
               –ako je riječ o hrani na koju se u skladu s člankom 2. stavkom 2. točkom (r) Uredbe (EU) br. 1169/2011 primjenjuje navođenje datuma minimalne trajnosti, do tog datuma i nakon njega, ili, 
            
         
         
            
               –ako je riječ o hrani za koju se u skladu točkom 1. podtočkom (d) Priloga X. Uredbi (EU) br. 1169/2011 navođenje datuma minimalne trajnosti ne zahtijeva, bilo kada. 
            
            
               (2)Subjekti u poslovanju s hranom iz točke (1) procjenjuju je li hrana štetna za zdravlje i je li prikladna za prehranu ljudi uzimajući u obzir barem sljedeće:
            
            
               –datum minimalne trajnosti ili „upotrijebiti do” datum, uz osiguravanje da je preostali rok trajanja dovoljan za sigurnu preraspodjelu i upotrebu od strane krajnjeg potrošača;
            
            
               –cjelovitost ambalaže, ako je to primjenjivo; 
            
            
               –ispravne uvjete skladištenja i prijevoza, uključujući važeće zahtjeve u pogledu temperature;
            
            
               –datum zamrzavanja u skladu s odjeljkom IV. točkom 2. podtočkom (b) Priloga II. Uredbi (EZ) br. 853/2004 Europskog parlamenta i Vijeća
                  2
               , ako je to primjenjivo;
            
            
               –organoleptičke uvjete;
            
            
               –osiguravanje sljedivosti u skladu s Provedbenom uredbom Komisije (EU) br. 931/2011
                  3
               , u slučaju proizvoda životinjskog podrijetla.”
            
            
               (c)U poglavlju IX. dodaje se sljedeća točka 9.:
            
            
               „9. Oprema, prijevozna sredstva i/ili spremnici koji se upotrebljavaju za preradu, rukovanje, prijevoz ili skladištenje jedne od tvari ili proizvoda koji uzrokuju alergije ili intolerancije navedenih u Prilogu II. Uredbi (EU) br. 1169/2011 ne smije se upotrebljavati za preradu, rukovanje, prijevoz ili skladištenje bilo koje hrane koja ne sadržava tu tvar ili proizvod, osim ako su ta oprema, prijevozna sredstva i/ili spremnici očišćeni i ako je pregledom utvrđeno da nema nikakvih vidljivih ostataka te tvari ili proizvoda.”
            
            
               (d)Nakon poglavlja XI. umeće se sljedeće poglavlje XI.a:
            
            
               „POGLAVLJE XI.a
            
            
               Kultura sigurnosti hrane
            
            
               1. Subjekti u poslovanju s hranom dužni su utvrđivati, čuvati i pružati dokaze o odgovarajućoj kulturi sigurnosti hrane ispunjavanjem sljedećih zahtjeva: 
            
            
               (a)predan rad uprave, u skladu s točkom (2), i svih zaposlenika na sigurnoj proizvodnji i distribuciji hrane;
            
            
               (b)usmjeravanje prema proizvodnji sigurne hrane i uključivanje svih zaposlenika u prakse osiguravanja sigurnosti hrane;
            
            
               (c)informiranost svih zaposlenika u subjektu u poslovanju s hranom o opasnostima za sigurnost hrane i o važnosti sigurnosti hrane i higijene;
            
            
               (d)otvorena i jasna komunikacija među svim zaposlenicima subjekta u poslovanju s hranom, unutar svake pojedine djelatnosti i među uzastopnim djelatnostima, uključujući komunikaciju o odstupanjima i očekivanjima;
            
            
               (e)dostupnost dostatnih resursa za osiguravanje sigurnog i higijenskog rukovanja hranom.
            
            
               2. Obveze uprave uključuju:
            
         
         
            
               (a)osiguravanje jasne komunikacije o raspodjeli ulogâ i odgovornosti unutar svake pojedine djelatnosti subjekta u poslovanju s hranom;
            
            
               (b)održavanje cjelovitosti sustava higijene hrane kada se planiraju i uvode izmjene; 
            
            
               (c)provjera pravovremenosti i učinkovitosti kontrola i ažurnosti dokumentacije;
            
            
               (d)osiguravanje provedbe odgovarajućeg osposobljavanja i nadzora osoblja;
            
            
               (e)osiguravanje usklađenosti s relevantnim regulatornim zahtjevima;
            
            
               (f)poticanje stalnog poboljšavanja sustava upravljanja sigurnošću hrane u subjektu u poslovanju s hranom, ako je to primjenjivo, uzimajući u obzir napretke u znanosti i tehnologiji te primjere najbolje prakse.
            
            
               3. U primjeni kulture sigurnosti hrane uzimaju se u obzir vrsta i veličina subjekta u poslovanju s hranom.”
            
         
         
            
                  
                     (1)
                  
                        Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).
               
               
                  
                     (2)
                  
                        Uredba (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (SL L 139, 30.4.2004., str. 55.).
               
               
                  
                     (3)
                  
                        Provedbena uredba Komisije (EU) br. 931/2011 od 19. rujna 2011. o zahtjevima sljedivosti utvrđenima Uredbom (EZ) br. 178/2002 Europskog parlamenta i Vijeća za hranu životinjskog podrijetla (SL L 242, 20.9.2011., str. 2.).